《胡文昌和东坡子由彭城月诗并绿澹庵新州以所》
宋代·陈元晋

澹庵眼似坡仙高，眇视轩冕如秋毫。
忠臣要作社稷计，那知平陆生风涛。
当时盖亦轻余子，富贵转头真逝水。
汗青不朽姓字香，百世闻风尚兴起。
函关正要封泥丸，金陵王气开龙蟠。
一书乞借尚方剑，缙绅环睨心为寒。
要扶銮驾还都汴，鼎镬在前颜不变。
低头辨了着南冠，敛手笑还丞相板。
飞鸢跕跕古锦山，气老益壮穷益坚。
银河流空月照地，肺肝洞作冰玉看。
缅怀坡仙亦大好，诗比离骚兴香草。
持杯满满贺素娥，岭海百年逢二老。
闻孙趾美德不贫，清文高节犹前人。
何当佳话重拈出，只惭授简梁园客。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。